Kommissionens forordning (EF) nr. 2390/2000

af 27. oktober 2000

om ændring af forordning (EF) nr. 1520/2000 om fastsættelse af fælles gennemførelsesbestemmelser for eksportrestitutionsordningen og af kriterier for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag I

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3448/93 af 6. december 1993 om en ordning for handelen med visse varer fremstillet af landbrugsprodukter(1), senest ændret ved Kommissionens forordning (EF) nr. 2491/98(2), særlig artikel 8, stk. 3, første afsnit, og

ud fra følgende betragtninger:

(1) Det er nødvendigt at præcisere visse bestemmelser i artikel 8 samt i bilag F til Kommissionens forordning (EF) nr. 1520/2000 af 13. juli 2000 om fastsættelse af fælles gennemførelsesbestemmelser for eksportrestitutionsordningen og af kriterier for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag I(3).

(2) Fristerne for indgivelse af restitutionslicensansøgninger bør udsættes med henblik på at lette fremsendelsen.

(3) For at de erhvervsdrivende kan råde over licenser i rette tid, bør tidsplanen for bevilling af licenser, som er fastsat i artikel 8, stk. 4, tilpasses.

(4) De i denne forordning omhandlede foranstaltninger er i overensstemmelse med udtalelsen fra Forvaltningskomitéen for Horisontale Spørgsmål i forbindelse med Handel med Forarbejdede Landbrugsprodukter uden for Bilag I -

UDSTEDT FØLGENDE FORORDNING:

Artikel 1

Forordning (EF) nr. 1520/2000 ændres således:

1) Artikel 8, stk. 1 og 2, affattes således:

"1. Ansøgninger om restitutionslicenser, som udstedes inden for samme regnskabsperiode, kan indgives særskilt for seks tidsrum. Licensansøgninger kan indgives senest:

a) den 7. september for licenser, der gælder fra den 1. oktober

b) den 7. november for licenser, der gælder fra den 1. december

c) den 7. januar for licenser, der gælder fra den 1. februar

d) den 7. marts for licenser, der gælder fra den 1. april

e) den 7. maj for licenser, der gælder fra den 1. juni

f) den 7. juli for licenser, der gælder fra den 1. august.

En erhvervsdrivende kan kun ansøge om restitutionslicenser for det tidsrum, som svarer til den første i litra a) til f) angivne frist, som følger efter datoen for den pågældende ansøgning.

2. Medlemsstaterne underretter Kommissionen senest:

- den 14. september om de licensansøgninger, der er nævnt i stk. 1, litra a)

- den 14. november om de licensansøgninger, der er nævnt i stk. 1, litra b)

- den 14. januar om de licensansøgninger, der er nævnt i stk. 1, litra c)

- den 14. marts om de licensansøgninger, der er nævnt i stk. 1, litra d)

- den 14. maj om de licensansøgninger, der er nævnt i stk. 1, litra e)

- den 14. juli om de licensansøgninger, der er nævnt i stk. 1, litra f)."

2) Artikel 8, stk. 4 og 5, affattes således:

"4. Det samlede beløb, for hvilket der kan udstedes licenser inden for samme regnskabsperiode for hvert af de i stk. 1 nævnte tidsrum, er lig med:

- 30 % af det i stk. 3 nævnte beløb, fastsat den 14. september for det i stk. 1, litra a), nævnte tidsrum

- 27 % af det i stk. 3 nævnte beløb, fastsat den 14. november for det i stk. 1, litra b), nævnte tidsrum

- 32 % af det i stk. 3 nævnte beløb, fastsat den 14. januar for det i stk. 1, litra c), nævnte tidsrum

- 44 % af det i stk. 3 nævnte beløb, fastsat den 14. marts for det i stk. 1, litra d), nævnte tidsrum

- 67 % af det i stk. 3 nævnte beløb, fastsat den 14. maj for det i stk. 1, litra e), nævnte tidsrum

- 100 % af det i stk. 3 nævnte beløb, fastsat den 14. juli for det i stk. 1, litra f), nævnte tidsrum.

5. Hvis det samlede beløb, hvorom der ansøges for et af de nævnte tidsrum, overstiger det i stk. 4 nævnte maksimumsbeløb, fastsætter Kommissionen en reduktionskoefficient for alle de ansøgninger, der er indgivet inden den tilsvarende i stk. 1 fastsatte frist, således at den i stk. 4 nævnte beløbsgrænse overholdes.

Kommissionen offentliggør koefficienten i De Europæiske Fællesskabers Tidende, inden fem hverdage efter den i stk. 2 nævnte dato."

3) Artikel 8, stk. 8 til 10, affattes således:

"8. Der kan også indgives licensansøgninger uden for de i stk. 1 nævnte tidsrum, dvs. fra den 1. oktober i hver regnskabsperiode. Oplysningerne om de ansøgninger, der er indgivet i ugens løb, fremsendes til Kommissionen den følgende tirsdag. Sådanne licenser kan udstedes fra den første mandag efter fremsendelsen af meddelelsen, for så vidt som Kommissionen ikke har vedtaget nogen foranstaltning.

Hvis Kommissionen mener, at der er risiko for, at Den Europæiske Unions internationale forpligtelser misligholdes, kan den anvende en reduktionskoefficient på de restitutionslicensansøgninger, der behandles, hvorved den navnlig tager hensyn til den beregningsmetode, der er nævnt i stk. 3 og 4. Den kan også suspendere udstedelsen af licenser.

Kommissionen offentliggør koefficienten i De Europæiske Fællesskabers Tidende inden for en frist på fire dage efter den i første afsnit nævnte dato for indgivelse af ansøgningerne.

9. Der kan kun ansøges om de i stk. 8 nævnte restitutionslicenser, hvis der ikke er fastsat nogen reduktionskoefficient jf. stk. 5. Det er hensigten, at de udstedte licenser skal svare til de beløb, som er beregnet i overensstemmelse med stk. 4, forhøjet med de beløb, for hvilke der ikke er udstedt licenser, samt de beløb, der svarer til de tilbagetrukne licenser.

10. Hvis de beløb, der er fastsat i overensstemmelse med stk. 3, ikke er opbrugt, kan Kommissionen ved offentliggørelse i De Europæiske Fællesskabers Tidende senest den 10. august tillade, at der indgives restitutionslicensansøgninger fra den efterfølgende mandag for udførsler, der skal finde sted inden den 1. oktober på de i stk. 8 nævnte betingelser."

4) Bilag F, kapitel I, stk. 2, affattes således:

"2. Titlen 'Eksportlicens eller forudfastsættelsesattest' forsynes med følgende stempelaftryk: 'Restitutionslicens - varer uden for bilag I'. Dette stempelaftryk kan automatiseres.

Ansøgeren udfylder rubrik 4, 8, 17 og 18 og i givet fald rubrik 7. I rubrik 17 og 18 angives beløbet i euro.

Rubrik 13-16 udfyldes ikke.

I rubrik 20 oplyses, om restitutionslicensen kun skal anvendes i den medlemsstat, der udsteder restitutionslicensen, eller om der ansøges om en licens, der er gyldig i hele Fællesskabet.

Ansøgeren anfører stedet og datoen for restitutionslicensansøgningen og underskriver den.

Drejer det sig om en ansøgning om licens i forbindelse med fødevarehjælp, udfyldes også rubrik 20 med en af de angivelser, der er nævnt i artikel 10 eller i artikel 3 i forordning (EF) nr. 259/98(4)."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. oktober 2000.

På Kommissionens vegne

Erkki Liikanen

Medlem af Kommissionen

(1) EFT L 318 af 20.12.1993, s. 18.

(2) EFT L 309 af 19.11.1998, s. 28.

(3) EFT L 177 af 15.7.2000, s. 1.

(4) EFT L 25 af 31.1.1998, s. 39.